13.4.2022
ET
Euroopa Liidu Teataja
C 160/13
IV (Teave)
TEAVE EUROOPA LIIDU INSTITUTSIOONIDELT, ORGANITELT JA ASUTUSTELT
NÕUKOGU Nõukogu järeldused Euroopa kultuuri- ja loomemajanduse ökosüsteemi strateegia väljatöötamise kohta (2022/C 160/06)
EUROOPA LIIDU NÕUKOGU,
TULETADES MEELDE:
1.
kultuuri ja loomevabaduse põhjapanevat rolli Euroopa Liidu ja selle kodanike jaoks meie demokraatlike riikide ja väärtuste tugevdamisel, meie kujutlusvõime arendamisel, meie ühiskonna jõukuse, kohalike piirkondade elujõulisuse, meie elukeskkonna kvaliteedi ja üksikisikute heaolu jaoks;
2.
kultuuri- ja loomesektorite ning -majanduse (mida nimetatakse ka kultuuri- ja loomemajanduse ökosüsteemiks) olulist rolli ühise pärandi, ühiste viidete ja homse kultuuri arendamisel, mis on hädavajalikud Euroopa kultuurilise mitmekesisuse jätkuvaks õitsenguks, pidades silmas, et kultuuri- ja loomesektor ning -majandus moodustavad mitmekesise rühma, millel on erinevad prioriteedid ja tingimused;
3.
kultuuri- ja loomemajanduse ökosüsteemi ulatust, nagu on määratletud 2021. aasta ühtse turu aruandes, (1) milles antakse ülevaade 14 tööstusökosüsteemist, mille komisjoni talitused on kindlaks määranud seoses 2020. aasta uue tööstusstrateegiaga, (2) ning mitmes asjakohases dokumendis, millele on osutatud lisas;
4.
kultuuri- ja loomemajanduse majanduslikku kaalu, mis 2019. aastal hinnati 3,95 %-le ELi lisaväärtusest (477 miljardit eurot), kusjuures sektoris töötab 8,02 miljonit inimest ja 1,2 miljonit ettevõtet, millest 99,9 % on väikesed ja keskmise suurusega ettevõtjad (VKEd) (3);
5.
COVID-19 pandeemia märkimisväärset mõju kultuuri- ja loomemajandusele ning vajadust jätkuvalt tõhustada kultuuri- ja loomemajanduse vastupanuvõimet ja kaksiküleminekut (rohe- ja digipööre) Euroopa Liidus, et täiendada Euroopa taaste ja vastupidavusrahastu mõju ning võimaldada selle täielikku potentsiaali majanduskasvu ja töökohtade loomise ning ELi ülemaailmse konkurentsivõime mootorina;
(1) Komisjoni talituste 2010. aasta töödokument SWD(2021) 351 final, lk 98–104: „Kultuuri- ja loomemajandus moodustab mitmekesis rühma.
Suurimad sektorid on audiovisuaalne sektor (TV, videomängud, tellitav videoteenus (VOD), kino, virtuaal- ja liitreaalsus), muusika, raamatute ja ajakirjandusväljaannete kirjastamine, reklaam, kultuuripärand (muuseumid, ajaloomälestised), etenduskunst (teater, tants) ja kujutav kunst.“
See lai määratlus tugineb UNESCO 2009. aasta kultuuristatistika raamistikul, Euroopa Komisjoni rohelisel raamatul kultuuri- ja loomemajanduse potentsiaali rakendamise kohta ning programmi „Loov Euroopa“ määrusel.
(2) Teatis „2020. aasta uue tööstusstrateegia ajakohastamine: ehitame üles tugevama ühtse turu, et Euroopa saaks taastuda“ C(2021/350).
(3) Komisjoni talituste 2010. aasta töödokument SWD(2021) 351 final, lk 98–104 (https://ec.europa.eu/info/sites/default/files/swdannual-single-market-report-2021_en.pdf).